Komisijos direktyva 1999/99/EB
1999 m. gruodžio 15 d.
derinanti su technikos pažanga Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 98/91/EB [2], ypač į jos 13 straipsnio 2 dalį,
atsižvelgdama į 1980 m. gruodžio 16 d. Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo [3] su paskutiniais pakeitimais, padarytais Komisijos direktyva 97/21/EB [4], ypač į jos 3 straipsnį,
kadangi:
(1) Direktyva 80/1269/EEB yra viena iš EB tipo patvirtinimo tvarkos, kuri buvo įdiegta Direktyva 70/156/EEB, atskirųjų direktyvų. Todėl Direktyvos 70/156/EEB nuostatos dėl transporto priemonių sistemų, sudėtinių dalių ir atskirų techninių agregatų galioja ir šiai direktyvai.
(2) Dėl dujomis (SD ir GD) varomų transporto priemonių tipo patvirtinimo tvarkos į Direktyvą 80/1269/EEB reikia įrašyti nuostatas dėl tokių transporto priemonių variklio galios matavimo, ypač kiek tai susiję su naudotinais bandomaisiais degalais, kaip apibrėžta 1998 m spalio 2 d. Komisijos direktyvoje 98/77/EB, derinančioje su technikos pažanga Tarybos direktyvą 70/220/EEB dėl valstybių narių įstatymų, reglamentuojančių oro apsaugos nuo teršimo variklinių transporto priemonių išmetamosiomis dujomis priemones, suderinimo [5]. Šiuo atžvilgiu tiktų laikytis Jungtinių Tautų Europos ekonomikos komisijos reglamente Nr. 85 [6] patvirtintų reikalavimų.
(3) Šioje direktyvoje numatytoms priemonėms pritarė Direktyva 70/156/EEB įkurtas Derinimo su technikos pažanga komitetas,
PRIĖMĖ ŠIĄ DIREKTYVĄ:
1 straipsnis
Direktyvos 80/1269/EEB I priedas keičiamas pagal šios direktyvos priedą.
2 straipsnis
1. Nuo 2000 m. sausio 1 d. valstybės narės neturi teisės dėl su variklio galia susijusių priežasčių:
- atsisakyti tam tikram transporto priemonių tipui suteikti Direktyvos 70/156/EEB 4 straipsnio 1 dalyje numatytą EB tipo patvirtinimą,
- atsisakyti suteikti nacionalinį tipo patvirtinimą,
- uždrausti registruoti, prekiauti ir naudoti transporto priemones pagal Direktyvos 70/156/EEB 7 straipsnio nuostatas,
jei to tipo transporto priemonių variklio galia buvo nustatyta pagal Direktyvą 80/1269/EEB su pakeitimais, padarytais šia direktyva.
2. Nuo 2000 m. sausio 1 d. valstybės narės:
- nebeišduoda Direktyvos 70/156/EEB 4 straipsnio 1 dalyje numatytą EB tipo patvirtinimo,
- gali atsisakyti suteikti nacionalinį tipo patvirtinimą, išskyrus atvejus, kai taikomos Direktyvos 70/156/EEB 8 straipsnio 2 dalies nuostatos,
transporto priemonių tipui, kurių variklio galia nenustatyta pagal Direktyvą 80/1269/EEB su pakeitimais, padarytais šia direktyva.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1999 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1999 m. gruodžio 15 d.